*Likumprojekts*

**Grozījumi Ieslodzījuma vietu pārvaldes likumā**

Izdarīt Ieslodzījuma vietu pārvaldes likumā (Latvijas Republikas Saeimas un Ministru Kabineta Ziņotājs, 2002, 23. nr.; 2003, 13. nr.; 2004, 24. nr.; 2006, 14. nr.; Latvijas Vēstnesis, 2014, 257. nr., 2015, 118. nr.) šādus grozījumus:

1. 8. pantā:

papildināt pirmo daļu ar 9. punktu šādā redakcijā:

"9) Valsts drošības iestādes amatpersonām.";

izteikt otro daļu šādā redakcijā:

"(2) Ieslodzījuma vietu apmeklēšanas kārtību nosaka Ministru kabinets."

2. 22. pantā:

izslēgt pirmās daļas 7. punktu;

papildināt pirmo daļu ar 10. un 11. punktu šādā redakcijā:

"10) normatīvajos aktos noteiktajā kārtībā saņemt no ārstniecības iestādēm informāciju par ieslodzītās personas veselības stāvokli šajā likumā noteikto funkciju veikšanai;

 11) fiksēt vai pārtraukt bezpilota gaisa kuģa un cita veida lidaparāta, kas nav kvalificējams kā gaisa kuģis (turpmāk – bezpilota gaisa kuģis) lidojumu, ja tas veikts, pārkāpjot normatīvajos aktos noteiktās prasības.";

papildināt pantu ar sesto daļu šādā redakcijā:

"(6) Ķīlnieka sagrābšanas, grautiņu, dedzināšanas, masu nekārtību vai masveida pretošanās amatpersonām novēršanas pārvaldīšanu ieslodzījuma vietā nodrošina Pārvaldes priekšnieka noteikta amatpersona."

3. 23. pantā:

izteikt panta nosaukumu šādā redakcijā:

 "**23. pants. Amatpersonas tiesības lietot fizisku spēku, speciālos cīņas paņēmienus, speciālos līdzekļus, tehniskas ierīces vai izmantot dienesta suņus"**;

izteikt pirmo, otro, trešo un ceturto daļu šādā redakcijā:

"(1) Amatpersonai, pildot dienesta pienākumus, ir tiesības lietot fizisku spēku, speciālos cīņas paņēmienus vai speciālos līdzekļus, lai:

1) atvairītu uzbrukumu sev vai citām personām;

2) atvairītu uzbrukumu ēkām, telpām, būvēm un transportlīdzekļiem vai atbrīvotu vardarbīgi ieņemtos objektus;

3) atbrīvotu ķīlniekus;

4) novērstu masu nekārtības;

5) aizturētu personu, kas nepakļaujas vai pretojas viņam, var bēgt vai nodarīt kaitējumu sev un citām personām (ja ir pamats tā uzskatīt);

6) pārtrauktu apcietināto vai notiesāto bēgšanas mēģinājumu.

(2) Pirms fiziska spēka, speciālo cīņas paņēmienu, speciālo līdzekļu lietošanas personu, pret kuru tas vērsts, brīdina mutvārdos par nodomu tos lietot, ja apstākļi un situācija to ļauj.

(3) Amatpersonai aizliegts lietot fizisku spēku, speciālos cīņas paņēmienus un speciālos līdzekļus (izņemot roku dzelžus) pret sievietēm, nepilngadīgajiem un invalīdiem ar acīmredzamām invaliditātes pazīmēm, izņemot gadījumus, kad viņi piedalās grupveida uzbrukumā, izrāda bruņotu pretošanos vai apdraud amatpersonas vai citu personu veselību vai dzīvību.

(4) Ja fiziska spēka, speciālo cīņas paņēmienu, speciālo līdzekļu, tehnisko ierīču lietošanas laikā ir cietusi persona, amatpersonas pienākums ir nekavējoties sniegt viņai pirmo palīdzību un organizēt neatliekamo medicīnisko palīdzību. Par visiem fiziska spēka, speciālo cīņas paņēmienu, speciālo līdzekļu (izņemot roku dzelžus), tehnisko ierīču lietošanas gadījumiem ieslodzījuma vietas priekšnieks ne vēlāk kā 24 stundu laikā ziņo Pārvaldes priekšniekam, bet, ja to pielietošanas un izmantošanas rezultātā iestājusies cilvēka nāve, arī prokuratūrai un Tieslietu ministrijas valsts sekretāram.";

 papildināt pantu ar sesto, septīto un astoto daļu šādā redakcijā:

"(6) Amatpersonai, pildot dienesta pienākumus, ir tiesības lietot tehniskas ierīces, lai fiksētu bezpilota gaisa kuģa lidojumu un pārtrauktu to, ja tas veikts, pārkāpjot normatīvajos aktos noteiktās prasības.

(7) Amatpersona, pildot dienesta pienākumus, ieslodzījuma vietā var izmantot dienesta suni, lai:

1) pārbaudītu ieslodzījuma vietas teritorijā iebraucošu vai izbraucošu transportlīdzekli;

2) pārbaudītu ieslodzītā, ieslodzījuma vietas apmeklētāja vai amatpersonas mantas un apģērbu;

3) pārbaudītu ieslodzījuma vietas telpas vai teritoriju;

4) pārbaudītu pienesumus vai sūtījumus.

(8) Kārtību, kādā ieslodzījuma vietās izmanto dienesta suņus un lieto tehniskās ierīces, nosaka Pārvaldes priekšnieks."

4. Izteikt 24. pantu šādā redakcijā:

"**24. pants. Amatpersonas tiesības pielietot ieroci**

(1) Amatpersona, pildot dienesta pienākumus, ir tiesīga pielietot ieroci kā galējās nepieciešamības līdzekli, lai:

1) aizstāvētos pret personām, kuras reāli apdraud viņa vai citu personu dzīvību vai veselību;

2) novērstu mēģinājumu vardarbīgi iegūt ieroci;

3) novērstu apcietinātā vai notiesātā bēgšanu, aizturētu izbēgušu apcietināto vai notiesāto;

4) aizturētu personu, kura izrāda bruņotu pretošanos, vai atsakās izpildīt amatpersonas likumīgo prasību nodot ieroci vai sprāgstvielas;

5) aizturētu personu smaga vai sevišķi smaga nozieguma izdarīšanas brīdī vai tūlīt pēc tā izdarīšanas;

6) pārtrauktu personu nelikumīgu vardarbīgu iekļūšanu ieslodzījuma vietā;

7) pārtrauktu bezpilota gaisa kuģa lidojumu, ja tas veikts, pārkāpjot normatīvajos aktos noteiktās prasības.

(2) Ja ieslodzījuma vietā notiek ar grautiņiem, dedzināšanu vai ķīlnieku sagrābšanu saistītas masu nekārtības, masveida pretošanās amatpersonām un ja ar citiem līdzekļiem pārtraukt šīs darbības nav iespējams, ieročus drīkst pielietot pēc Pārvaldes priekšnieka vai viņa vietnieka mutvārdu rīkojuma, amatpersonai patstāvīgi pieņemot lēmumu par ieroča pielietošanu.

(3) Pirms ieroča pielietošanas brīdina par šo nodomu mutvārdos. Pirms šaujamieroča pielietošanas izdara arī brīdinājuma šāvienu, ja apstākļi to ļauj.

(4) Bez brīdinājuma ieroci drīkst pielietot, ja:

1) notiek pēkšņs bruņots uzbrukums ieslodzījuma vietai;

2) notiek pēkšņs bruņots uzbrukums amatpersonai vai citai personai, kā arī tad, ja uzbrukumā tiek izmantots transportlīdzeklis;

3) tas nepieciešams ķīlnieka atbrīvošanai;

4) notiek bēgšana no ieslodzījuma vietas, pielietojot ieroci vai izmantojot transportlīdzekli vai bezpilota gaisa kuģi, kā arī tad, ja bēgšana notiek naktī vai sliktas redzamības apstākļos, vai no transportlīdzekļa tā braukšanas laikā, vai bēgšana notiek grupā;

5) tiek aizturēts apcietinātais vai notiesātais, kurš izrāda bruņotu pretošanos.

(5) Amatpersonai aizliegts pielietot ieroci vietās, kur tā pielietošanas dēļ var ciest citas personas, kā arī pret sievietēm, nepilngadīgajiem un invalīdiem ar acīmredzamām invaliditātes pazīmēm, izņemot gadījumus, kad viņi piedalās bruņotā uzbrukumā, izrāda bruņotu pretošanos vai grupā apdraud amatpersonas vai citu personu veselību vai dzīvību.

(6) Ieroča pielietošanas gadījumā amatpersona dara visu iespējamo, lai garantētu citu personu drošību, kā arī, lai sniegtu cietušajiem nepieciešamo medicīnisko palīdzību. Par katru ieroča pielietošanas gadījumu ieslodzījuma vietas priekšnieks ne vēlāk kā 24 stundu laikā ziņo Pārvaldes priekšniekam, bet, ja pielietošanas rezultātā iestājusies personas nāve, arī prokuratūrai un Tieslietu ministrijas valsts sekretāram.

(7) Ministru kabinets nosaka ieroču pārņemšanas, uzskaites, pieņemšanas, izsniegšanas, izmantošanas, pielietošanas, glabāšanas, nēsāšanas, realizēšanas, pārvadāšanas, pārsūtīšanas un iznīcināšanas kārtību."

5. Papildināt IV nodaļu ar 24.1pantu šādā redakcijā:

"**24.1 pants.** **Iekšlietu ministrijas sistēmas iestāžu amatpersonu un Nacionālo bruņoto spēku personālsastāva tiesības ieslodzījuma vietā**

(1) Ja ieslodzījuma vietā notiek ķīlnieka sagrābšana, grautiņi, dedzināšana, masu nekārtības vai masveida pretošanās amatpersonām, Iekšlietu ministrijas sistēmas iestāžu amatpersonām un Nacionālo bruņoto spēku personālsastāvam ar Pārvaldes priekšnieka vai viņa vietnieka mutvārdu atļauju ir tiesības:

1) iekļūt ieslodzījuma vietā ar ieročiem, speciālajiem līdzekļiem vai tehniskajām ierīcēm;

2) ieslodzījuma vietā pielietot ieročus, lietot speciālos cīņas paņēmienus, speciālos līdzekļus vai tehniskās ierīces.

(2) Pēc šā panta pirmajā daļā minētās atļaujas saņemšanas Iekšlietu ministrijas sistēmas iestādes amatpersona vai Nacionālo bruņoto spēku personālsastāvs patstāvīgi pieņem lēmumu par speciālo cīņas paņēmienu vai speciālo līdzekļu lietošanu atbilstoši šā likuma 23. pantam, ieroču pielietošanu atbilstoši šā likuma 24. pantam vai tehnisko ierīču lietošanu."

 6. Papildināt pārejas noteikumus ar 3. un 4. punktu šādā redakcijā:

"3. Ministru kabinets līdz 2021. gada 1. augustam izdod šā likuma 8. panta otrajā daļā paredzētos Ministru kabineta noteikumus.

4. Ministru kabinets līdz 2021. gada 1. augustam izdod šā likuma 24. panta septītajā daļā paredzētos Ministru kabineta noteikumus. Līdz šo noteikumu spēkā stāšanās dienai ir piemērojami Ministru kabineta 2009. gada 27. janvāra noteikumi Nr. 70 "Ieslodzījuma vietu pārvaldes amatpersonu ar speciālajām dienesta pakāpēm dienesta šaujamieroču nēsāšanas un glabāšanas noteikumi", ciktāl tie nav pretrunā ar šo likumu."

Tieslietu ministrs Jānis Bordāns

Iesniedzējs:

Tieslietu ministrijas

valsts sekretārs Raivis Kronbergs